Athalía a ngáyi wóg ńnam ó sogo, ńdɔ a ngányían á éfufɔ̌ŋ bod étē, á Tə́mpɛl Ǹtondôbə. 14Á bəbə̌ nâ, a ńtála ǹkúkúmá o ńtə́lə ánāg á yób, ḿból bə́ kadəgə bɔ, bəyia bə́ bīá ai bəlɔ́ŋ bə́ tɔ́ŋ, bə́ tə́lə̄ á mgbág, bod bə́sə̄ yā ńnam bə́ dzə́mə, bə́ lɔ́ŋɔ miǹdiŋ. Athalía ǎ nganyab biwɔ́man bíé, a báma, nyé nâ: “Mvol nyí, mvol !” 15Ńdɔ fada Yehoyada a ngábéndē é bod bə́ dzóege bəzimbi, nyé ai bɔ́ nâ: kəán ai nyé óngólā Tə́mpɛl á yād; ényɔ́ sə ǎ yi kə á ngām dzīé, bə́ wé nyē ai okəŋ; amú fada a ngádzó naa: “Tə báwē nyē á Tə́mpɛl Ǹtondôbə étē.” 16Ńdɔ̄ hḿ bə́ ngáfudi nyé mɔ́ á nyɔ́l, bə́ lōdó ai nyé á zēn yǎ ḿbɛ́ bikabilí, bə́ ngakə kúlī á ndá ǹkúkúmá; ńdɔ̄ báman nyé wé hālá. 17Yehoyada a manə́ lad ámvóé á zāāŋ Ǹtondôbə ai ǹkúkúmá, ai ǹnam, nə́ bə́ bɔ ayɔŋ Ńtondôbə; a ladá fə ǹkúkúmá ai ǹnam. 18Ńdɔ bod bə́sə̄ yā ńnam bə́ ngákə̄ á tə́mpɛl Baal, bə́ mān fɔ̄ɔ̄ nye búg, bə́ mān bwé balatâr bóé ai bivəgələ bíé, bə́ wé fada Matân, fada Baal. Ńdɔ fada Yehoyada a ngatə́lə bəziǹtólō á Ndá Ǹtondôbə, 19a nɔŋɔ́ bə̄dzóe miǹtɛd mí bod, bəkadían ai bənɔ́ni, ai bod bə́sə̄ yā ńnam ńdɔ̄ bə́ ngákódo ai ǹkúkúmá á Tə́mpɛl Ǹtondôbə, bə́ kə́ nyî ǎ Ndá, ḿfág yǎ ḿbɛ̄ bə́nɔ́ni, ńdɔ Yoas a ngátɔbɔ étɔá Míńkúkúmá. 20Bod bə́sə̄ yā ńnam bə́ ngatag fɔ̄ɔ̄, hədá tísɔn təge fóŋan. Ḿfág Athalía bə́ ngáwé nyē ai okəŋ bitá á ndá ǹkúkúmá.